UPUTA ZA PRIJAVITELJE 
ŠTETA U POLJOPRIVREDI


Štete se prijavljuju na zakonom propisanom Obrascu PN koji mora biti popunjen i ovjeren potpisom.

Obrazac se popunjava prema sljedećim uputama:

Prijavitelj štete: upisati ime i prezime fizičke osobe, odnosno naziv pravne osobe koja podnosi prijavu štete.
OIB: upisuje se OIB prijavitelja štete.
Adresa prijavitelja štete: upisuje se adresa prebivališta/boravišta prijavitelja štete, odnosno sjedište pravne osobe.
Adresa imovine na kojoj je nastala šteta: upisati „Ilok“
Kontakt: Upisuje se kontakt podatak prijavitelja štete – broj telefona, broj mobitela ili e-mail.
MIBPG: upisati MIBPG (Matični identifikacijski broj poljoprivrednog gospodarstva).

Broj ARKOD čestice za koju se prijavljuje šteta/broj katastarske čestice: 
ARKOD čestice je potrebno upisati po brojevima u ovoj rubrici na PN obrascu i označiti na Listu B Zahtjeva. Uz PN obraza popuniti tablicu s podacima o katastarskim česticama koje se nalaze u svakom Arkod ID koji se prijavljuje s potrebnim podacima. 
Nakon upisa zbrojiti kulture i površine kao jedan podatak dodatno. 

Prijavljujem štetu na imovini (zaokružiti): ukoliko se šteta odnosi na smanjenje prinosa, potrebno je označiti broj 8, a ukoliko se prijavljuje šteta na višegodišnjim nasadima, potrebno je označiti broj 4.

Opis imovine na kojoj je nastala šteta: upisati kulturu za koju se prijavljuje šteta, ukupnu površinu u ha i postotak štete (primjer, kukuruz – 2,00 ha – 30%). Ukoliko se prijavljuje više kultura potrebno je za svaku kulturu zasebno navesti podatke. Kod prijave šteta na višegodišnjim nasadima, potrebno je uz broj stabala, trsova ili grmova na kojima je nastala šteta, upisati i ukupan broj stabala, trsova ili grmova koji poljoprivredni proizvođač posjeduje.

Ukupni iznos prve procjene štete: obavezno upisati procjenu štete u EUR.

Također, potrebno je na Obrascu obavezno zaokružiti da li je šteta koja se prijavljuje osigurana ili ne.

